Хэку зауэшхуэм щытекIуахэм я фэеплъ лъапIэ
Котляровхэ Мариерэ Викторрэ я тхылъ тедзапIэм Хэку зауэшхуэм ТекIуэныгъэ Иныр къызэрыщытхьрэ илъэс 75-рэ щрикъум ирихьэлIэу «Золотые звёзды Кабардино-Балкарии. Герои Советского Союза. Полные кавалеры ордена Славы» фIэщыгъэм щIэт плакатхэр иджыблагъэ дунейм къыщытехьащ. Ахэр «Слава. Россия. Победа!» дзэ-хэкупсэ Iуэхум папщIэ «Патриот» жылагъуэ зэгухьэныгъэм иригъэщIащ.
Тхылъ тедзапIэр мы Iуэхум жэуаплыныгъэ ин пылъу бгъэдыхьащ: лIыхъужьхэм я гъащIэ гъуэгуанэм иджыри зэ щIэплъыкIыжащ, ЩIыхь орденым и дамыгъэ псори зыхуагъэфэщауэ, щхьэусыгъуэ гуэрхэмкIэ зи цIэр кърамыIуэу щыта Прохладнэ къалэ щыщ Клюй Михаили хагъэхьэжащ. Апхуэдэуи абы хэтщ Къэбэрдей-Балъкъэрым икIыу дзэм кIуахэр, лIыхъужьыгъэ къагъэлъагъуэу зауэм зэрыхэтам папщIэ дамыгъэ лъапIэхэр зыхуагъэфэщахэр. Псори зэгъусэу цIыху 43-рэ мэхъу ахэр.
Хэку зауэшхуэм ТекIуэныгъэ Иныр къыщыхьыным ди республикэм уасэшхуэ щIитащ. Фронтым щыIа цIыху мин 60-м щIигъум ящыщу мин 32-м зауэ губгъуэхэм я псэр щатащ. Абыхэм я цIэр хъумэныр, я щIыхьыр Iэтыныр дэтхэнэми ди пщэрылъщ. А мурадращ фэеплъ плакатхэр зыщIахэми яIар. Ахэр ди республикэм и курыт еджапIэхэм иратынущ.
Инэрокъуэ Данэ.
